Ερώτηση προς τους υπουργούς Δικαιοσύνης, Εργασίας και Επικρατείας κατέθεσε στη Βουλή ο βουλευτής του ΣΥΡΙΖΑ Χρ. Καραγιαννίδης με θέμα τον πενταετή αγώνα των απολυμένων των καταστημάτων Metropolis.

Ο Χρ. Καραγιαννίδης ζητά ενημέρωση για το ποιες ενέργειες έχουν προωθηθεί ώστε να καταβληθούν οι μισθοί και οι αποζημιώσεις των απολυμένων, πληροφόρηση για το στάδιο που βρίσκεται η εκδίκαση των υποθέσεων που βαραίνουν την εργοδοσία και ρωτά εάν υπάρχουν συζητήσεις για το ενδεχόμενο απευθείας ανάθεσης της Eurovision στο MAD TV του κ. Α. Κουρή.

Ακολουθεί ολόκληρη η ερώτηση του βουλευτή:

Την καταβολή των δεδουλευμένων αποδοχών και των αποζημιώσεών τους διεκδικούν εδώ και πέντε χρόνια οι απολυμένοι/ες του δισκοπωλείου Metropolis, παρά το γεγονός των αλλεπάλληλων καταδικαστικών αποφάσεων σε βάρος της εργοδοσίας και υπέρ των εργαζομένων. Σύμφωνα με τις καταγγελίες τους, ο εργοδότης κ. Ανδρέας Κουρής αρνείται συστηματικά να καταβάλει το ποσό των 600.000 ευρώ, το οποίο αντιστοιχεί σε μισθούς και αποζημιώσεις.

Όπως καταγγέλλουν οι απολυμένοι/ες του Metropolis, το Σώμα Επιθεώρησης Εργασίας (ΣΕΠΕ) έχει ασκήσει αυτεπάγγελτες διώξεις σε βάρος του κ. Ανδρέα Κουρή. Όμως, το ΣΕΠΕ καλεί μεμονωμένα τους απολυμένους, το οποίο έχει ως συνέπεια μία ενιαία υπόθεση να διασπάται σε επιμέρους υποθέσεις και να καθυστερεί η απονομή δικαιοσύνης. Επί της ουσίας διαμορφώνεται μία κατάσταση «διαίρει και βασίλευε», γεγονός το οποίο ευνοεί τη θέση της εργοδοσίας.

Ένα μέτρο που αποσύρθηκε από τις διατάξεις του Ν. 4387/2016, αφορούσε τους μετόχους ΑΕ και ΕΠΕ με συμμετοχή στο κεφάλαιο άνω του 10%, οι οποίοι θα ευθύνονταν «αλληλεγγύως και εις ολόκληρο με το νομικό πρόσωπο ή τη νομική οντότητα για την καταβολή των οφειλόμενων ασφαλιστικών εισφορών, προσθετών τελών, προσαυξήσεων, λοιπών επιβαρύνσεων και ληξιπρόθεσμων μέχρι διετίας - από τη διάλυση του νομικού προσώπου ή της νομικής οντότητας-εργατικών απαιτήσεων». Σύμφωνα με την καταγγελία των απολυμένων, η αποσυρμένη διάταξη θα μπορούσε να βάλει φρένο στην εργοδοτική ασυδοσία.

Την ίδια ώρα, μείζον ζήτημα ανακύπτει από το ενδεχόμενο απευθείας ανάθεσης της διοργάνωσης του διαγωνισμού της Eurovision από την ΕΡΤ στο MAD TV του κ. Ανδρέα Κουρή, καθώς την ίδια ώρα που βρίσκονται στον αέρα οι απολυμένοι εργαζόμενοι, ένας εργοδότης με εκκρεμότητες προς τους εργαζόμενους, «επιβραβεύεται» με ένα εξαιρετικά προσοδοφόρο τηλεοπτικό προϊόν.

Με βάση τα παραπάνω ερωτώνται οι κ.κ. Υπουργοί:

Ποιες ενέργειες έχουν προωθηθεί ώστε να καταβληθούν οι μισθοί και οι αποζημιώσεις των απολυμένων εργαζομένων; Σε ποιο στάδιο βρίσκεται η εκδίκαση των υποθέσεων που βαραίνουν την εργοδοσία; Υπάρχουν συζητήσεις για το ενδεχόμενο απευθείας ανάθεσης της Eurovision στο MAD TV του κ. Α. Κουρή και αν ναι, σε ποιο στάδιο βρίσκονται;

Επίσης, αιτούμαι να κατατεθούν στη Βουλή όλα τα σχετικά έγγραφά που τεκμηριώνουν τις απαντήσεις.

Ο ερωτών και αιτών Βουλευτής

Καραγιαννίδης Χρήστος